

**Συνάντηση του Ανδρέα Μιχαηλίδη με τον Μάρκο Τσαγγαρά**

Συνάντηση με τον Μάρκο Τσαγγαρά είχε ο Πρόεδρος του Κυπριακού Οργανισμού Αθλητισμού Ανδρέας Μιχαηλίδης την Τρίτη 27 Σεπτεμβρίου στα γραφεία του ΚΟΑ. Παρόντες στη συνάντηση ήταν επίσης ο Αντιπρόεδρος του Οργανισμού Κωστάκης Κουκκουλλής και τα μέλη του ΔΣ ΚΟΑ Ανδρόνικος Ανδρονίκου, Χρίστος Νεοφύτου, Κάλλη Χατζηιωσήφ και Έλενα Παπακώστα.

Ο Μάρκος Τσαγγαράς είχε ανοίξει τον χορό των κυπριακών μεταλλίων στους πρόσφατους Μεσογειακούς Αγώνες με το χάλκινο μετάλλιο που κατέκτησε στα -67 κιλά, πανηγυρίζοντας το πρώτο μετάλλιο σε Μεσογειακούς για το καράτε. Ο νεαρός αθλητής, ο οποίος συνοδευόταν από τους γονείς του, ευχαρίστησε τον ΚΟΑ για τη στήριξη που έχει λάβει από τον Οργανισμό, αλλά εξέφρασε και την ανησυχία του μετά την αφαίρεση του καράτε από τους επόμενους Ολυμπιακούς Αγώνες του Παρισιού το 2024.

Ο Πρόεδρος του Κυπριακού Οργανισμού Αθλητισμού τον συνεχάρη για τις επιτυχίες του και τον διαβεβαίωσε ότι ο ΚΟΑ θα συνεχίσει να τον στηρίζει για να συνεχίσει απερίσπαστος την προσπάθειά του για νέες διακρίσεις.